forrige





fullskjerm neste NÅ FÅR HUN HJELP: Lille Thea (2) har den sjedne sykdommen SMA, som svekker viktige kroppsfunksjoner. Hun er avhengig av pustehjelp, og blir stadig sykere. Foto: TORE KRISTIANSEN

– Ja til million-medisinen Spinraza - men ikke for pasienter over 18 år

Beslutningsforum har vedtatt å innføre Spinraza-medisin til bruk for norske pasienter, etter flere måneder med forhandlinger. Nå får Thea (2) hjelp.

Oppdatert 12. februar 2018

Artikkelen er over to år gammel

– Jeg er utrolig lykkelig på Theas vegne. Nå får hun en alle tiders mulighet til å bli bedre, sier Theas mamma, Jeanett Johnsen (31) til VG få minutter etter at beslutningen om ja til medisin har nådd hjemmet deres i Stokke i Vestfold.

På et ekstraordinært møte i Beslutningsforum mandag ble det endelig ja til den dyre medisinen Spinraza, men foreløpig bare for pasienter inntil 18 år.

Jeanett Johnsen er glad på egen datters vegne, men mener beslutningen har en bismak:

– Det er bitterstøtt at pasienter over 18 år ikke får adgang til medisinen. Dette er en såpass liten pasientgruppe, at dette håper jeg det kan bli en endring på, sier Johnsen til VG mens datteren Thea sitter på fanget hennes.

Hun trodde ikke at Beslutningsforum skulle si ja til å innføre medisinen.

– Jeg trodde ikke de skulle si ja. Når de likevel gjør det, er det selvsat veldig gledelig for oss, sier en rørt mamma til toåringen.

Av hensyn til pasientene

I beslutningen heter det:

«Prisen som Biogen tilbyr er fortsatt svært høy, men av hensyn til pasientene kan nusinersen (Spinraza) innføres til behandling av barn (0 til fylte 18 år) med spinal muskelatrofi under følgende forutsetninger:

a) I avtalen med firmaet må det stå en klausul om rett til nye prisforhandlinger, dersom det skjer endringer i markedssituasjonen. b) Biogens tilbud innebærer at rabattert pris vil gjelde for alle doser som allerede er gitt så langt og for alle barn som i fremtiden innfrir de startkriterier som er satt....»

– Vi er glade for at denne vanskelige saken har fått en positiv beslutning. Det har vært krevende for pasienter, pårørende, oss i beslutningsforum og også andre involverte, sier leder Lars Vorland i Beslutningsforum.

Siden 23. oktober Spinraza vært gjenstand for intense forhandlinger mellom norske myndigheter og produsenten Biogen.

Legemiddelet omtales som et av verdens dyreste legemidler, og Beslutningsforum har tidligere uttalt at dette er den vanskeligste saken de noen gang har behandlet.

Før møtet hadde myndighetene kommet med et motbud til produsenten Biogen. Saken var eneste tema for telefonmøtet i Beslutningsforum for nye metoder.

Da medisinen ble vurdert første gang i oktober i fjor, ble avslaget begrunnet med at prisen var «uetisk høy».

Rundt femti norske pasienter med sykdommen Spinal muskelatrofi (SMA) venter på behandling.

En av dem er Thea Langemyhr (2), som VG har skrevet om her.

Reagerer på prisen

Det er allerede kommet reaksjoner på beslutningen som innebærer at det er pasienter opp ti 18 år som får medisinen.

Blant andre er SVs helsetalsperson Nicholas Wilkinson kritisk til dette aldersskillet. Han mener også voksne må tilgang til legemiddelet.

– SV går videre med forslaget om å tvinge medisinen til det norske markedet ved å bruke TRIPS-regelverket, sier Wilkinson, som mener produsenten Biogen tar for stor profitt.

Høyres Sveinung Stensland i Stortingets helsekomité, reagerer på legemiddelindustriens prispress:

– Det er en gledens dag for oss som har kjempet for å ta i bruk dette legemiddelet. Samtidig får det oss til å tenke over hvordan legemiddelindustrien prøver å strekke pris-strikken lengst mulig. Bare presset blir stort nok, så får de solgt sin medisin, vurderer Stensland.

Den nye prisen på legemiddelet etter motbudet fra staten, er ikke kjent, men Beslutningsforum forutsetter at prisen skal ned etter noen måneder.

«Ordningen skal evalueres etter seks måneder, og det skal da være nye forhandlinger basert på data fra medisinsk kvalitetsregister. Forhandlingene skal om mulig gjennomføres sammen med andre land, og man skal være sikret en pris som er lik eller lavere enn dagens pris og priser i tilsvarende land,» heter det i vedtaket.

Foto: Kristiansen,Tore

Fakta om Spinal muskelatrofi (SMA): * SMA skyldes mutasjon i SMN1-genet. * Tilstanden rammer ca. en per 11.000 nyfødte. * Det er flere typer SMA, rangert fra en til tre. SMA rammer i barnealder. * Type en: Rammer før seks måneders alder. Barnet lærer aldri å sitte fritt. De fleste dør før fylte to år. * Type to: Rammer mellom seks og atten måneder. Disse barna lærer ikke å stå eller gå selvstendig. Lærer seg å bruke rullestol og må stort sett ha pustehjelp etter hvert. * Type tre: Rammer etter 18 måneder. Disse barna har lært å gå når sykdommen melder seg og har et mildere forløp. Noen mister evnen til å gå i oppveksten. * Spinraza fungerer slik: Alle mennesker har to gener i kroppen som heter SMN 1- og SMN 2-genet. Hos friske mennesker fungerer SMN 1-genet og produserer SMN-protein som nervesystemet trenger. Friske mennesker trenger derfor ikke SMN 2-genet. Hos mennesker med sykdommen SMA fungerer ikke SMN1-genet. Det Spinraza gjør, er at medikamentet prøver å aktivere reservegenet, altså SMN 2-genet, slik at det kan danne de proteinene som nervecellen trenger. Kilde: Oslo universitetssykehus Vis mer

SMA er en dødelig muskelsykdom som i hovedsak rammer barn. Den svekker viktige muskelfunksjoner i ben, rygg og nakke, samtidig som den gir puste- og svelgevansker. Sykdommen utvikler seg raskt, og kan ikke reverseres. Uten behandling dør mange av barna før fylte to år.

les også Kan bli Spinraza-ja på mandag: Slik er spillet om millionmedisinen

Medisinen har vært diskutert i Beslutningsforum, som bestemmer hvilke medisiner vi skal tilby ved norske sykehus, tre ganger. Sist møte var fredag 2. Februar. Mandag morgen ble det truffet en ny beslutning i et telefonmøte, etter at staten hadde kommet med et motbud til produsentens pris på 1 million kroner pr. brukerdose.

Spinraza er den eneste medisinen på markedet som har livsforlengende effekt for pasienter med SMA. Prisen Norge har fått på medisinen er hemmelig, men uten rabatter koster Spinraza syv millioner kroner første behandlingsår per pasient (syv sprøyter à 1 million kroner), og 3 millioner kroner påfølgende år (tre sprøyter per år resten av livet).

les også Millionmedisinen Spinraza behandles for tredje gang: – Ventetiden har vært forferdelig

Spinraza er produsent av legemiddelfirmaet Biogen, som har tjent store penger på medisinen. I fjerde kvartal 2017 tjente selskapet 365 millioner dollar, ifølge Reuters. Spinraza ble godkjent i USA lille julaften 2016, mens Europa ga medikamentet markedsføringstillatelse våren 2017. Norske myndigheter har forhandlet siden 23. oktober 2017.

– Denne saken har tatt tid fordi det har vært stort gap mellom prisen firmaet tilbyr og den prisen myndighetene kan akseptere, sa forhandlingsleder Asbjørn Mack til VG før dagens avgjørelse.

Publisert: 12.02.18 kl. 10:56 Oppdatert: 12.02.18 kl. 13:39

Mer om Medisin Helse